It-Tieni Pitazz – Paragrafi 891-900 21 ta' Jannar (1937). Minn dalgħodu kmieni llum, kont magħquda b'mod tal-għaġeb mal-Mulej. Filgħaxija, il-kappillan tal-isptar ġie jżurni. Wara li konna tkellimna għal ftit, ħassejt l-ispirtu tiegħi jibda jintilef f'Alla, u bdejt nitlef kull sens ta' dak li kien qed jiġri madwari. Tlabt lil Ġesu' bil-ħerqa, "Agħtini l-kapaċita' sabiex nitkellem." U l-Mulej ikkonċedieli li stajt nitkellem bil-liberta' kollha miegħu. Imma kien hemm waqt wieħed meta ma stajtx nifhem x'kien qed jgħid is-saċerdot. Stajt nisma' l-vuċi tiegħu, imma kienet ħaġa impossibli għalija li nifhmu, u tlabtu maħfra li ma stajtx nifhmu għalkemm stajt nisma' l-vuċi tiegħu. Dan huwa waqt tal-grazzja ta' għaqda flimkien ma' Alla, imma mhix perfetta, għax minn barra, is-sensi jkunu qegħdin jaġixxu wkoll b'mod mhux perfett. M'hemm l-ebda immersjoni totali f'Alla; jiġifieri, sospensjoni tas-sensi, bħalma jiġri spiss meta wieħed la jara u lanqas jisma' xejn minn barra, għax ir-ruħ kollha kemm hi tkun tinsab mitlufa f'Alla bil-liberta' kollha. Meta tiġi żżurni grazzja bħal din, nixtieq li nkun waħdi, u nitlob lil Ġesu' jħarisni minn għajnejn in-nies. Kont tassew imbarazzata quddiem is-saċerdot, imma hu reġa' qawwieli qalbi, għax sar jaf daqsxejn dwar ruħi fil-qrar. Illum il-Mulej għarrafni, fl-ispirtu, dwar il-Kunvent tal-Ħniena Divina. Stajt nara spirtu kbir f'dan il-kunvent, imma kollox kien jidher fqir bi ftit li xejn affarijiet. O Ġesu' tiegħi, Inti qiegħed tippermettili ngħix fl-ispirtu flimkien ma' dawn l-erwieħ, imma forsi qatt ma jiena ser nirfes l-għatba t'hemm; imma jalla jkun mbierek Ismek, u jalla jseħħ dak li Inti għandek f'moħħok li jseħħ. 22 ta' Jannar (1937). Illum il-Ġimgħa. Ruħi tinsab f'baħar ta' tbatija. Il-midinbin ħaduli kollox mingħandi. Imma kollox sew; jiena tajt kulma kelli minħabba fihom sabiex imbagħad jkunu jistgħu jsiru jafu li Inti tajjeb u ta' ħniena infinita. Jiena nibqa' fidila lejk, jiġri x'jiġri. Illum it-tabib iddeċieda li m'għandix immur nisma' l-Quddies, imma nitqarben biss. Xtaqt ħafna nkun preżenti għall-Quddiesa, imma l-konfessur tiegħi qabel mat-tabib u qalli nobdi. "Hija r-rieda ta' Alla, Sor, li inti terġa' tieħu saħħtek, u m'għandek tagħmel l-ebda mortifikazzjoni. Obdi, Sor, u Alla jippremjak ta' dan." Ħassejt li l-kliem tal-konfessur kienu kliem Ġesu', u għalkemm sewwidt qalbi li ma stajtx immur il-Quddies, meta Alla kien qed jagħtini l-grazzja li nara lill-Bambin Ġesu', xorta waħda, jiena poġġejt l-ubbidjenza fuq kollox. Inġbart fit-talb u għidt il-penitenza tiegħi. Imbagħad f'daqqa waħda rajt lill-Mulej, li qalli, Binti, kun af li inti tagħtini glorja ikbar b'att wieħed ta' ubbidjenza milli b'talb fit-tul u b'mortifikazzjonijiet. O, kemm hi ħaġa sewwa tgħix taħt l-ubbidjenza, tgħix filwaqt li tkun konxja mill-fatt li kulma jiena qiegħda nagħmel ikun jogħġob lil Alla! 23 ta' Jannar (1937). Ma tantx kelli aptit nikteb illum. Imbagħad smajt vuċi ġewwa ruħi: Binti, inti m'intix tgħix għalik innifsek imma għall-erwieħ; ikteb għall-ġid tagħhom. Inti taf lir-rieda Tiegħi dwar il-kitba tiegħek ġiet ikkonfermata ħafna drabi mill-konfessuri tiegħek. Inti taf x'jogħġobni, u jekk għandek xi dubji dwar dak li Jiena qed ngħid, inti taf ukoll lil min għandek tistaqsi. Jiena nagħtih id-dawl sabiex hu jkun jista' jagħti l-ġudizzju fuq il-każ Tiegħi. Għajnejja jkunu qegħdin iħarsuh. Binti, inti għandek iġġib ruħek bħal tifla miegħu, mimlija sempliċita' u sinċerita'. Poġġi l-ġudizzju tiegħu 'l fuq min dak kollu li Jiena nitlob. Huwa jmexxik skont ir-rieda Tiegħi. Jekk hu ma jħallikx twettaq dak li Jiena nkun qed nitlob, kun fil-paċi; Jiena ma niġġudikakx, imma l-ħaġa tibqa' bejni u bejnu. Int għandek tobdi. 25 ta' Jannar 1937. Illum ruħi tinsab mgħaddsa fl-imrar. O Ġesu', O Ġesu' tiegħi, illum kulħadd jista' jżid mat-tazza tiegħi tal-imrar. Ma jagħmilx differenza humiex ħbieb jew għedewwa, kollha kemm huma jistgħu jgħabbuni bit-tbatija. U inti, O, Ġesu', bilfors trid tagħtini s-saħħa u l-qawwa f'dawn il-mumenti diffiċli. O Ostja Mqaddsa, għinni u ssiġillali xofftejja minn kull tgergir. Meta jirnexxili nżomm is-skiet, jiena naf li nista' noħroġ rebbieħa. 27 ta' Jannar 1937. Inħoss li ġejt 'il quddiem mhux ħażin f'saħħti. Ġesu' qed jerġa' jġibni lura mill-bibien tal-mewt għall-ħajja, għax ftit kien għad baqagħli biex immut, u ara, il-Mulej tani l-milja tal-ħajja. Għalkemm għad irrid nibqa' fis-sanatorjum, jiena ninsab kważi f'saħħti għal kollox. Jiena qiegħda nara li r-rieda ta' Alla għadha ma twettqitx għal kollox fija, u għalhekk jiena għad baqagħli ngħix, għax naf li jekk jiena nwettaq dak kollu li l-Mulej ippjana għalija f'din id-dinja, huwa mhux ser iħallini iktar fl-eżilju, għax pajjiżi hu s-sema. Imma qabel ma aħna mmorru pajjiżna, irridu nwettqu r-rieda ta' Alla hawn fl-art; jiġifieri jridu jseħħu bis-sħiħ fina l-provi u t-taqbid. O Ġesu' tiegħi, Inti qiegħed terġa' tagħtini lura saħħti u ħajti; agħtini wkoll is-saħħa għat-taqbida, għax jiena minix kapaċi nagħmel xejn mingħajrek. Agħtini s-saħħa, għax Inti tista' tagħmel kollox. Inti tista' tara li jiena tifla fraġli, u x'nista' nagħmel jiena? Jiena naf il-qawwa sħiħa tal-ħniena Tiegħek, u ninsab fiduċjuża li Inti ser tagħtini dak kollu li għandha bżonn din it-tifla dgħajfa Tiegħek. Tant xtaqtha l-mewt! Ma nafx qattx nerġa' f'ħajti jkolli esperjenza ta' xewqa hekk kbira ta' Alla. Kien hemm żminijiet meta ntlift minn sensija minħabba fih. O, kemm hi kerha din id-dinja meta ssir taf x'inhi s-sema! Irrid nagħmel vjolenza fuqi nnifsi sabiex nibqa' ngħix. O rieda ta' Alla, inti tmantnini. O, kemm hi bla kulur din il-ħajja, u mimlija nuqqas ta' ftehim! L-ewwel inħaddem il-paċenzja, u warajha tiġi l-esperjenza. Jiena nifhem u nitgħallem ħafna affarijiet kuljum u nara li naf ftit wisq, u kontinwament niskopri nuqqasijiet fl-imġieba tiegħi. Xorta waħda, ma naqtax qalbi minħabba dan, imma nirringrazzja lil Alla li Hu jindenja jagħtini d-dawl Tiegħu sabiex jiena nkun nista' nsir naf lili nnifsi.
Djarju ta' Swor Fawstina – It-2 Pitazz (par.891-900)